Predkladacia správa

Predseda Národnej rady Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky požiadal vládu o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov (tlač 1445). Keďže ide o novelizáciu zákona, ktorý je v gescii Ministerstva vnútra Slovenskej republiky, materiál na rokovanie vlády predkladá minister vnútra. 
Cieľom poslaneckého návrhu zákona je ustanoviť okruh priestupkov, na ktoré sa nebude vzťahovať imunita poslancov Národnej rady Slovenskej republiky. Týmto cieľom návrh nadväzuje na poslanecký návrh novely Ústavy Slovenskej republiky, ktorý bol predložený súčasne s návrhom novely zákona Slovenskej národnej rady o priestupkoch.
Návrh novely Ústavy Slovenskej republiky dopĺňa platné znenie jej článku 78 ods. 3 prvú vetu textom “možno však prejednať priestupok poslanca, o ktorom to ustanoví osobitný zákon.”.  Novela ústavy v navrhovanom znení má vytvoriť ústavný rámec pre prejednávanie len niektorých priestupkov poslancov Národnej rady Slovenskej republiky.
Novela zákona o priestupkoch sleduje cieľ umožniť postih poslanca Národnej rady Slovenskej republiky za porušovanie právneho poriadku Slovenskej republiky, najmä v oblasti vedenia motorových vozidiel a je reakciou na udalosti, ktoré sa stali v posledných rokoch, boli medializované a vyvolali širokú celospoločenskú polemiku týkajúcu sa postavenia poslancov Národnej rady Slovenskej republiky z hľadiska zodpovednosti za porušovanie pravidiel cestnej premávky vo vzťahu k ostatným občanom Slovenskej republiky.
Vzhľadom na uvedené predkladateľ odporúča vláde vysloviť súhlas s predloženým návrhom skupiny poslancov na prejednávanie len niektorých priestupkov poslancov Národnej rady Slovenskej republiky, ak bude vytvorený spomínaný ústavný rámec.